### Udbudsbetingelser for udbud af kontrakt om Produktion og distribution af Folketings-tv på det digitale jordbaserede tv-net

1. DEN ORDREGIVENDE MYNDIGHED

Folketinget

Christiansborg

1240 København K

www.folketinget.dk

Tlf.: 33 37 55 00

Kontaktperson:

Richard Mongin Forrest

Tlf.: 33 37 33 42

E-mail: mongin.forrest@ft.dk

1. Udbudsmaterialets bestanddele

Dette udbud gennemføres i henhold til udbudsbekendtgørelse nr. 2015/S 004-004397.

Det samlede udbudsmateriale består af:

* Opfordringsskrivelse
* Nærværende udbudsbetingelser
* Udkast til kontrakt
* Bilag 1-7, herunder med vejledende tekstafsnit
1. TildeLingskriterier

Tildeling af kontrakt vil ske på grundlag af tildelingskriteriet *"det økonomisk mest fordelagtige tilbud"*.

Folketinget vil i den forbindelse lægge følgende 4 underkriterier til grund:

* 1. Pris (vægt: 45 % af samlet evaluering)

Folketinget vil i bedømmelsen af de indkomne tilbud bedømme prisen på grundlag af den samlede pris for grundpakken tillagt den samlede pris på optionerne.

Ved vurdering af prisen vil følgende vejledende antagelser om produktionen blive lagt til grund:

* + 1. Grundpakke:

Prisen på grundpakken vurderes på grundlag af de samlede udgifter i kontraktperioden.

Heri indgår produktionspriser, der beregnes ud fra følgende stipulerede mængder for hele kontraktperioden:

* Produktion/transmission fra Folketingssalen (bilag 1, MK 2.1.4): 2.000 timer.
* Produktion/transmission fra udvalgsmøder (bilag 1, MK 2.1.5): 2.000 timer.
* Produktion/transmission fra høringer (bilag 1, MK 2.1.6): 650 timer.
* Tillæg for produktioner bestilt med kort varsel (bilag 1, MK 2.1.3): 20 tilfælde.

Dertil lægges priser for diverse ydelser, der beregnes ud fra følgende stipulerede mængder for hele kontraktperioden:

* Produktion af korte indslag og/eller promotionsfilm (bilag 1, krav.2.7.1): 100 timer.
* Redigeringsopgaver (bilag 1, MK 1.3.2): 200 timer.
* Ad-hoc tekniske opgaver (bilag 1, MK 1.5.4) 600 timer.
* Installationsopgaver (bilag 1, MK 1.5.5): 100 timer.
* Steadycam og operatør (bilag 1, MK 1.9.5): 150 timer.
* Optagelse af møder fra EBS (bilag 1, MK 1.11.2): 400 timer.
* Redigering af møderne optaget fra EBS (bilag 1, krav 1.11.3): 100 timer.

Dertil lægges den samlede pris på opgraderingen til HD (bilag 1, pkt. 3).

Endelig tillægges pris for service og vedligeholdelse af det eksisterende tekniske udstyr (bilag 1, MK 4.1]) samt udstyr indkøbt og installeret til HD-opgraderingen (bilag 1, MK 4.2) i hele kontraktperioden.

* + 1. Optioner:

Prisen på optionerne vurderes på grundlag af de samlede udgifter i kontraktperioden baseret på følgende stipulerede mængder i hele kontraktperioden:

* Medarbejder til rådighed for lydstyring/PA i mødelokaler (bilag 1, option 2.4.3): 150 timer.
* Opstilling og fejlfinding af mikrofoner i mødelokaler (bilag 1, option 2.4.4): 300 timer.
* Produktion/transmission fra OB-vogn (bilag 1, option 2.8.1): 20 tilfælde.
* Levering af socialmedie add-on (bilag 1, option 3.9): 1 (éngangspris)
* Vedligehold af socialmedie add-on (bilag 1, option 3.9): 24 måneder
* Etablering af udstyr til tv-produktion i mødelokale (bilag 1, option 1.9.3): 1 (éngangspris)
* Vedligehold af udstyr til tv-produktion i mødelokale (bilag 1, option 1.9.3): 24 måneder.
* Etablering af kamera på rail (bilag 1, option 1.9.4): 1 (éngangsbeløb)
* Vedligehold af nyt kamera på rail (bilag 1, option 1.9.4): 24 måneder.
* Etablering af ny ”produktionsboks” (bilag 1, option 1.10.2): 1 éngangsbeløb
* Vedligehold af ny ”produktionsboks” (bilag 1, option 1.10.2): 24 måneder.

Det understreges, at ovenstående stipulerede mængder/produktionsomfang alene er fastsat for at give Folketinget mulighed for at prissammenligne tilbuddene. Det anførte omfang er ikke bindende for Folketinget, hverken for så vidt angår grundpakke eller optioner. Hvis Folketinget eksempelvis udløser en option, er Folketinget ikke forpligtet til at indkøbe den stipulerede mængde af den pågældende option.

* 1. Kvaliteten af ydelsen (vægt: 30 % af den samlede evaluering)

Kvaliteten vil blive bedømt for såvel grundpakke som optioner.

Folketinget vil bedømme de afgivne tilbud ud fra, i hvilken grad de af Folketinget stillede krav er opfyldt. Det bemærkes i den forbindelse, at det derfor er væsentligt, at de relevante felter i bilag 1 og de i bilag 5 opstillede skemaer er udfyldt korrekt og udtømmende.

* 1. Kvalifikationer (vægt: 15 % af den samlede evaluering)

Folketinget lægger vægt på, at de medarbejdere, tilbudsgiver anvender til løsning af opgaven, er rutinerede og har de fornødne kvalifikationer til løsning af den konkrete opgave. Bedømmelsen af de ansattes kvalifikationer foretages på baggrund af beskrivelserne i bilag 1 og 5.

* 1. Leveringssikkerhed (vægt: 10 % af den samlede evaluering)

Folketinget lægger vægt på, at tilbudsgivers tids- og aktivitetsplan, jf. bilag 4, er realistisk, gennemførlig og solid.

1. Sociale Klausuler
	1. Arbejdsklausul

Det vil være et kontraktmæssigt krav, at leverandøren og eventuelle underleverandører, som medvirker til at opfylde kontrakten, er sikret løn (herunder særlige ydelser), arbejdstid og andre arbejdsvilkår, som ikke er mindre gunstige end dem, der gælder for arbejde af samme art i henhold til en kollektiv overenskomst indgået af de inden for det pågældende faglige område mest repræsentative arbejdsmarkedsparter i Danmark, og som gælder på hele det danske område.

* 1. Klausul om elevpladser

Det vil være et kontraktmæssigt krav, at leverandøren til opfyldelse af kontrakten beskæftiger elever. Ved elever forstås en arbejdstager, med hvem leverandøren eller dennes underleverandører indgår eller har indgået en uddannelsesaftale. Uddannelsesaftalen skal indgås som led i et uddannelsesforløb, som eleven følger, og som skal være rettet mod, at eleven opnår personlige, sociale og faglige kvalifikationer, som understøtter elevens uddannelsesforløb, og som giver grundlag for beskæftigelse på arbejdsmarkedet.

1. Forbehold og alternative tilbud

Folketinget har udarbejdet vedlagte udkast til kontrakt og bilag 1. Det påhviler tilbudsgiverne at indsætte løsningsbeskrivelser i de relevante felter i bilag 1. Tilbudsgivers løsningsbeskrivelser skal endvidere gengives i de relevante felter i skemaerne i bilag 5, og tilbudsgiver skal angive, hvilke af Folketingets krav og ønsker, der opfyldes af tilbudsgivers tilbud. Tilbudsgiver kan ikke tage forbehold over for de ufravigelige krav i bilag 1 og 5.

Herudover skal tilbudsgiver udfylde bilag 3. Tilbudsgiver kan ikke tage forbehold, for så vidt angår bilag 3, og alle felter i skemaet skal således udfyldes.

Tilbudsgiver skal udarbejde en tids- og aktivitetsplan, jf. bilag 4. Tilbudsgiver kan ikke tage forbehold for forudsætningerne nævnt i bilag 4.

Tilbudsgiver er ikke berettiget til at afgive alternative tilbud.

Tilbud, der ikke overholder samtlige ufravigelige krav (MK) eller som tager forbehold i strid med det ovenfor anførte (såkaldte ukonditionsmæssige tilbud), kan ikke forventes taget i betragtning.

1. Skriftlige spørgsmål

Tilbudsgiverne har mulighed for at få supplerende oplysninger om udbudsmaterialet og den udbudte opgave ved fremsættelse af skriftlige spørgsmål.

Spørgsmål skal fremsættes skriftligt på dansk, helst pr. e-mail til Richard Mongin Forrest, mongin.forrest@ft.dk **og** Hans Henrik Jensen, hans.jensen@ft.dk.

Skriftlige spørgsmål og besvarelser heraf vil i anonymiseret form løbende blive meddelt samtlige tilbudsgivere skriftligt pr. e-mail og på web-siden <http://www.eu.dk/da/euoplysningen/tvudbud>.

Besvarelse af spørgsmål sker på dansk.

Spørgsmål, der modtages senest den 7. april 2015 vil under alle omstændigheder blive besvaret senest seks dage inden udløbet af fristen for afgivelse af tilbud.

Spørgsmål modtaget efter den angivne dato vil også blive besvaret inden udløbet af fristen for afgivelse af tilbud, medmindre spørgsmålets karakter gør det uforholdsmæssigt byrdefuldt at meddele svaret senest seks dage inden udløbet af fristen for afgivelse af tilbud.

Spørgsmål, der er modtaget senere end seks dage inden udløbet af fristen for afgivelse af tilbud, vil ikke blive besvaret.

1. Tilbuddets udformning og indlevering
	1. Generelt

Tilbud udformes på grundlag af vedlagte udkast til kontrakt med udkast til bilag 1-7, der udtrykker de krav og forventninger, som Folketinget har til tilbudsgivers tilbud.

Tilbud skal sendes eller indleveres til

 Folketinget, Vareindlevering

 Att.: Snezana Glogovac

 Christiansborg

 1240 København K

Tilbud skal afleveres i 6 papireksemplarer i en lukket forsendelse mærket "Tilbud - Folketings-tv - Må ikke åbnes ved intern postfordeling". Tilbud skal også leveres på USB-nøgle.

Tilbud kan ikke afgives elektronisk via e-mail.

Bilag 1, 3, 4 og 5 til kontrakten forudsættes udarbejdet/færdiggjort af tilbudsgiver. Bilagene udformes under hensyn til kontraktens forudsætninger om indholdet af de respektive bilag samt de vejledende tekstafsnit, som findes i det enkelte udkast til bilag.

Tilbud skal være på dansk, dog kan baggrundsmateriale af generel karakter foreligge på engelsk. Tilbuddet skal afleveres i underskrevet stand.

* 1. Disposition

Folketinget ser gerne, at nedenstående disposition følges, men dette er ikke et ufravigeligt krav. Tilbudsgivere, der vælger ikke at følge dispositionen, må selv påse, at deres tilbud indeholder de nødvendige oplysninger mv., herunder de i dispositionen angivne.

Forslag til disposition:

 A) Resumé af tilbuddet

 Denne del af tilbuddet bør overordnet beskrive indholdet af det samlede tilbud.

 B) Udkast til kontrakt med bilag

Udkast til kontrakt og bilag 2, 6 og 7 er udarbejdet, og tilbudsgiver skal ikke supplere disse.

Tilbudsgiver skal ved at supplere og udfylde udkast til bilag 1, 3, 4 og 5 færdiggøre disse i overensstemmelse med de vejledende afsnit, som udkastene indeholder.

Tilbudsgiver skal ved udarbejdelsen af bilagene så vidt muligt benytte formuleringer, der er egnede til at bære retlige forpligtelser, og ikke formuleringer som eksempelvis *"dette kunne tænkes at gå ud på, at …"*, *"man kan også tænke sig, at …"* eller *"sædvanligvis anvendes …"*. Formulerer tilbudsgiver sig i ikke retligt forpligtende vendinger, kan tilbudsgiver ikke påregne, at beskrivelsen tillægges vægt ved evalueringen.

1. Tilbudsfrist og vedståelse

Sidste frist for modtagelse af tilbud er

**den 14. april 2015.**

Tilbud, der modtages efter dette tidspunkt, vil ikke blive taget i betragtning.

Tilbudsgiveren skal vedstå sit tilbud i 4 måneder efter tilbudsfristens udløb.

1. Behandling af tilbud mv.

Tilbudsgiverne har ikke adgang til at overvære åbningen af tilbud eller til at få oplysninger om konkurrenters tilbud.

Folketinget er ikke pligtig at tilbagelevere tilbud til tilbudsgiver.

Folketinget anser ikke udbudsforretningen for afsluttet, før kontrakt er underskrevet, og forbeholder sig adgangen til med saglig begrundelse at aflyse udbuddet. Uanset om kontrakten tildeles andre tilbudsgivere, er tilbudsgiver bundet af sit tilbud, indtil Folketinget har indgået kontrakt, men dog ikke længere end vedståelsesfristen i punkt 8.

Såfremt en kontrakt tildeles en sammenslutning af tjenesteydere (herunder et konsortium), skal deltagerne påtage sig solidarisk hæftelse og udpege en fælles befuldmægtiget.

Tilbudsgivers omkostninger i forbindelse med udbudet er Folketinget uvedkommende, herunder såfremt Folketinget måtte aflyse udbudsforretningen uden kontraktindgåelse.

1. UDBUDSFORMEN

Nærværende udbud hører ikke under den kategori af ydelser, som i fuldt omfang er omfattet af udbudsdirektivets regler, idet ydelsen henhører under direktivets bilag II B.

Folketinget følger fremgangsmåden omkring offentliggørelse af EU-udbud, men udbudsdirektivets regler finder kun anvendelse i meget begrænset omfang. I det omfang, der anvendes tidsfrister mv. fra direktivet, er der således alene tale om et valg fra Folketingets side og ikke et udtryk for en retlig forpligtelse hertil.

1. fortrolighed

Tilbudsgiverne skal iagttage ubetinget tavshed over for uvedkommende vedrørende forhold, som måtte komme til tilbudsgivers kendskab i forbindelse med nærværende udbud. Udbudsmaterialet skal behandles strengt fortroligt, og tilbudsgiver er uberettiget til at anvende dette materiale eller den viden, der opnås, i enhver anden sammenhæng.

Efter afslutning af udbuddet er Folketinget berettiget til at kræve udbudsmaterialet returneret, og tilbudsgiver er i så fald forpligtet til at tilintetgøre/slette enhver kopi heraf.

1. Tidsplan for udbudsforretningen

Den 16. marts 2015,

kl. 14 – 16: Informationsmøde og fremvisning af lokaler og eksisterende udstyr.

**7. april 2015** Skriftlige spørgsmål, jf. punkt , der modtages senest denne dato, vil blive besvaret.

 Spørgsmål, der modtages efter denne dato, vil også blive besvaret, medmindre spørgsmålets karakter gør det uforholdsmæssigt byrdefuldt at meddele svaret senest seks dage inden udløbet af tilbudsfristen. Alle spørgsmål skal være skriftlige og på dansk.

 Spørgsmål, der modtages senere end seks dage inden udløbet af tilbudsfristen, vil ikke blive besvaret.

**14. april 2015** Tilbudsfrist

**15. april 2015** Teknisk afklaring hvor hver tilbudsgiver indkaldes til et kort møde med henblik på en præsentation af tilbuddet og eventuel afklaring af tekniske forhold.

**4. maj 2015** Forventet ordretildeling

**18. maj 2015** Forventet kontraktindgåelse

1. Tjekliste

Har tilbudsgiveren i sit tilbud husket:

* Dateret og underskrevet fremsendelsesbrev, hvoraf entydigt fremgår, hvilken virksomhed eller sammenslutning, der afgiver tilbuddet
* Resumé af tilbuddet
* Alle bilag i udfyldt/færdiggjort stand, i den udstrækning tilbudsgiver har skullet udfylde/færdiggøre bilagene
* Tilbudsmaterialet i det i punkt 7.1 angivne antal eksemplarer
* Mærkning af forsendelsen som angivet i punkt 7.1
* Korrekt adressering, jf. punkt 7.1 og punkt 1
* Rettidig afsendelse med henblik på overholdelse af tilbudsfristen i punkt 8